นายกรัฐมนตรี ยืนยัน ยุบสภาจะตัดสินใจเองท่ามกลางสถานการณ์ที่เหมาะสม ย้ำพร้อมรับฟังความเห็นทุกฝ่าย
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า กรณีพลเอกประวิตร วงษ์สุวรรณ รองนายกรัฐมนตรี ส่งสัญญาณเรื่องการยุบสภา หลังจบการประชุมเอเปค เป็นเวลาที่เหมาะสมหรือไม่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงว่า เป็นความเห็นส่วนตัวของพลเอก ประวิตร ซึ่งได้ชี้แจงไปแล้วและเรื่องนี้นายกรัฐมนตรีจะเป็นผู้ตัดสินใจเองในสถานการณ์ที่เหมาะสมส่วนการที่พลเอก ประวิตร เข้ามาดูแลพรรคการเมืองขนาดเล็ก ทำให้นายกรัฐมนตรีสบายใจขึ้นหรือไม่ นายกรัฐมนตรี กล่าวว่า เป็นเรื่องดีอยู่แล้ว และนายกรัฐมนตรีให้เกียรติ ส.ส.ทุกคน ที่ได้รับเลือกมาจากประชาชน ไม่ว่าจะเป็นพรรคการเมืองขนาดใหญ่ หรือขนาดเล็กสำหรับกรณีที่พรรคการเมืองขนาดเล็ก ต้องการให้มีรัฐมนตรี 1 คน เป็นผู้เชื่อมประสานงาน รับความเห็นส่งต่อให้รัฐบาล นายกรัฐมนตรี ชี้แจงว่า ยังไม่ได้พิจารณาเรื่องนี้ ที่ผ่านมาเป็นเรื่องของสัดส่วน ส.ส.ที่เข้ามาของแต่ละพรรค ในการจัดตั้งคณะรัฐมนตรีที่เห็นชอบร่วมกันและนายกรัฐมนตรีพร้อมรับฟังความเห็นจากคณะรัฐมนตรี ส.ส.ทุกคน และประชาชนจากทุกช่องทาง เพื่อนำไปสู่การบริหารราชการแผ่นดินต่อไป